จงเสนอไอเดีย เคล็ดลับความสำเร็จของ ‘ชวิณ เจียรวนนท์’ นักลงทุนรุ่นใหม่ คืออะไร
‘ชวิณ เจียรวนนท์’ ผู้ร่วมก่อตั้งและ Managing Partner ไนน์ เบซิล (9 Basil) ให้สัมภาษณ์แบบ Exclusive กับ Marketing oops! เป็นที่แรกถึงมุมมองด้านการลงทุน พร้อมเคล็ดลับความสำเร็จ ซึ่งไม่ได้มาจาก ‘นามสกุลดัง’ แต่เริ่มต้นจากความมุ่งมั่นและทุกอย่างต้องดีที่สุด

ชวิณ เป็นหนึ่งในนักลงทุนรุ่นใหม่ที่ถูกจับตามองมากที่สุดในปัจจุบัน เพราะตอนนี้ด้วยวัยเพียง 29 ปี เขาดูแลและบริหารสินทรัพย์มีมูลค่าหลายพันล้านเหรียญฯ แถมมีนามสกุลดัง ‘เจียรวนนท์’ โดยชวิณจบการศึกษาจาก Kenan-Flagler Business School ของ University of North Carolina at Chapel Hill ใน 2 สาขาวิชาหลัก นั่นคือ ด้านเศรษฐศาสตร์ และการบริหารธุรกิจ โดยเฉพาะสาขาบริหารธุรกิจที่โฟกัสในด้าน Entrepreneurship และ Corporate Finance

เขาเริ่มต้นสนใจด้านการลงทุนเมื่ออายุ 22 ปี และในปี 2014 ได้ก่อตั้ง ‘2W Group’ จากนั้นในปี 2018 ได้ก่อตั้ง ‘ไนน์ เบซิล’ ธุรกิจบริหารจัดการกองทุน Private Equity ที่เน้นการลงทุนในบริษัทอยู่นอกตลาดหลักทรัพย์ ทั้งภูมิภาคเอเชียตะวันออกเฉียงใต้  โดยเน้นลงทุนในธุรกิจไทยเป็นหลัก ร่วมกับ ดร. กฤษณ์ พานิชพันธ์ (ดร. กฤษณ์ มีบทบาทหลักในฐานะพาร์ทเนอร์ของ 9 Basil เท่านั้น) และ Kai Lam อีกพาร์ทเนอร์คนสำคัญที่ร่วมก่อตั้ง Blueprint Forest บริหารกองทุน Open Forest ซึ่งกองทุนนี้มีกลยุทธ์เน้นการบริหารกลุ่มกองทุน
ชวิณอธิบายว่า สิ่งที่ภูมิใจมาก คือ ความสำเร็จที่เกิดขึ้นมาจากการความทุ่มเทของตัวเอง และการเน้นย้ำตั้งแต่วันแรกของการทำธุรกิจ ‘ทุกอย่างต้องให้ดีที่สุด’ และทุกครั้งเวลาต้องไปพรีเซ็นต์เพื่อร่วมลงทุน ชวิณจะบอกเสมอว่า ‘ผมไม่ใช่ซีพี ถ้าหวังว่า คุยกันแล้วจะมีส่วนเกี่ยวข้องกับซีพี หยุดคุยกันได้เลย’

ส่วนการโตก้าวกระโดดมาถึงจุดนี้ หลัก ๆ มาจากการทำงานหนัก ผสมกับความโชคดีด้วย ที่สำคัญมาจากการหาคนที่ดีที่สุดมาร่วมทีม อย่างเช่นตอนจะทำไนน์ เบซิล ได้พยายามถามทุกคนที่เก่งว่า ใครเก่งสุดในเรื่องกองทุน คำตอบก็คือ ดร.คริส (ดร. กฤษณ์ พานิชพันธ์) ซึ่งเขาใช้เวลา 18 เดือนกว่าจะชักชวนมาได้ บวกกับตัวชวิณเองเดินทางเยอะ ชอบศึกษาและพูดคุยกับคนเก่ง ๆ

อย่างไรก็ตามอย่างที่รู้กันดี การเข้าถึงคนเก่งระดับโลกก็ไม่ใช่เรื่องง่าย แต่ด้วยความพยายาม สุดท้ายเขาก็เปิดใจ เพราะพวกเขามีความสนใจและต้องการหาคนเก่งเข้ามาใน network เช่นกัน
Value Investor คือสไตล์การลงทุน 
ชวิณมองตัวเองเป็นนักลงทุนแบบ Value Investor หรือนักลงทุนที่เน้นคุณค่า และมองว่า ‘คน’ เป็นส่วนสำคัญที่สุดของธุรกิจ ดังนั้นจึงเลือกคนที่ดีที่สุดเข้ามาทำงานด้วยกัน นอกจากนี้หลักการการลงทุน ต้องเป็นไปอย่างมีระบบระเบียบ และมองภาพในระยะยาว ซึ่งเป็นหลักการที่เขาใช้มาโดยตลอด เพราะการมองภาพในระยะยาวจะทำให้การแข่งขันน้อยลง

รวมไปถึงการที่เขาทำงานอย่างอิสระ ไม่ได้ขึ้นกับใครหรือบริษัทไหน และการให้อิสระกับบริษัทที่เข้าไปลงทุน มีส่วนสำคญที่ทำให้ไนน์ เบซิลเติบโตอย่างต่อเนื่อง โดยชวิณจะเข้าไปมีส่วนร่วมก็ต่อเมื่อบริษัทที่เข้าไปลงทุนขอให้เข้าไปเท่านั้น ซึ่งวิธีบริหารแบบนี้มาจาก ‘วอร์เรน บัฟเฟตต์’ นั่นเอง
ความรู้ทางการเงิน,ตลาดการเงิน & ผลิตภัณฑ์และบริการทางการเงิน